Inspekteer nóú alle kragtorings in Tshwane(Foto: Verskaf) Die VF Plus dring daarop aan dat die Tshwane-metro se departement vir elektriese dienste alle kragmaste in die metrogebied inspekteer om nog ŉ massiewe kragonderbreking, soos wat die afgelope paar dae in Pretoria ondervind word, te voorkom. Sewe kragtorings het Sondagaand tydens ŉ storm meegegee en op die N4-hoofweg in Pretoria geval. Dit het groot dele van die stad sonder krag gelaat. Maroela Media het vroeër berig die voorval is vermoedelik die gevolg van herhaalde plundering en vandalisme. Die torings is volgens die Tshwane-metro deur vandale beskadig wat onder meer staal van die strukture af gesteel het. Alhoewel krag na verskeie woonbuurte reeds herstel is, is daar tans nog sowat 21 buurte wat in die donker sit. “ ŉ Ramp soos hierdie, tesame met beurtkrag, is verwoestend vir die metro se ekonomie en vir inwoners wat groot skade gely het,” sê Awie Erasmus, VF Plus-raadslid by die Tshwane-metro. “Dit mag nie weer gebeur nie.”